SET ปิดเช้าลบ 7 จุด วิตกปัจจัยลบรอบด้าน มูลค่าซื้อขายบางเบา 2.22 หมื่นลบ.
SET ปิดเช้าลบ 7 จุด วิตกปัจจัยลบรอบด้าน มูลค่าซื้อขายบางเบา 2.22 หมื่นลบ. โดยดัชนีช่วงเช้าปิดที่ระดับ 1,235.95 จุด ลดลง 7.01 จุด หรือ 0.56% มูลค่าการซื้อขาย 2.22 หมื่นล้านบาท
16 ต.ค. 2563

สื่อข่าวรายงานว่า ดัชนีช่วงเช้าปิดที่ระดับ 1,235.95 จุด ลดลง 7.01 จุด หรือ 0.56% มูลค่าการซื้อขาย 2.22 หมื่นล้านบาท 
10 หุ้นกดดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า การเคลื่อนไหวของดัชนีหุ้นไทยเช้านี้ซึมตัวลง สะท้อนปัจจัยลบจากทั้งภายในและภายนอกประเทศ โดยปัจจัยภายนอกประเทศมาจากการที่นักลงทุนปรับลดความคาดหวังต่อวัคซีนต้านโควิด-19 และมาตรการเยียวยาเศรษฐกิจของสหรัฐฯ หลังยังไม่มีความชัดเจน รวมถึงสถานการณ์การระบาดของโควิด-19 ในยุโรปที่ยังเพิ่มขึ้นทำให้มีการล็อกดาวน์ในหลายเมืองกดดันให้ตลาดหุ้นทั่วโลกปรับตัวลดลง
ส่วนปัจจัยลบจากภายในประเทศ มาจากความกังวลต่อสถานการณ์การชุมนุมทางการเมืองที่ยังคงยืดเยื้อ แม้จะไม่ปักหลักค้างคืน แต่ก็มีการนัดชุมนุมรายวันต่อเนื่อง ซึ่งหากยังคงยืดเยื้อก็จะเพิ่มความเสี่ยงต่อการฟื้นตัวของเศรษฐกิจไทยมีความล่าช้าออกไป จากเดิมที่ภาคการท่องเที่ยวได้รับผลกระทบจากสถานการณ์โควิด-19 อยู่แล้ว ขณะที่ยังต้องติดตามมาตรการกระตุ้นเศรษฐกิจของรัฐบาลที่ออกมาก่อนหน้านี้ ทั้งโครงการ “คนละครึ่ง” และ”ช้อปดีมีคืน” จะช่วยกระตุ้นเศรษฐกิจในไตรมาส 4/63 ได้หรือไม่
สำหรับแนวโน้มการซื้อขายช่วงบ่าย คาดว่าตลาดหุ้นไทยจะยังเคลื่อนไหวในแดนลบ โดยต้องติดตามสถานการณ์การชุมนุมทางการเมืองในประเทศ รวมถึงสถานการณ์ต่างประเทศทั้งในส่วนของความคืบหน้าวัคซีน ,มาตรการเยียวยาเศรษฐกิจของสหรัฐ และสถานการณ์โควิด-19 ในยุโรป มองแนวรับบริเวณจุดต่ำเดิมที่ 1,230 จุด และแนวต้านที่ 1,250 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL  มูลค่าการซื้อขาย    821.23 ล้านบาท  ปิดที่  58.50 บาท  ลดลง   0.75 บาท
PTT    มูลค่าการซื้อขาย    812.16 ล้านบาท  ปิดที่  33.00 บาท  ราคาไม่เปลี่ยนแปลง
KBANK  มูลค่าการซื้อขาย    716.49 ล้านบาท  ปิดที่  73.50 บาท  เพิ่มขึ้น  0.50 บาท
TISCO  มูลค่าการซื้อขาย    666.31 ล้านบาท  ปิดที่  67.75 บาท  เพิ่มขึ้น  2.00 บาท
MINT   มูลค่าการซื้อขาย    625.10 ล้านบาท  ปิดที่  18.40 บาท  ลดลง   0.30 บาท